Ghanalaispuolustaja palaa Espooseen.

FC Honka saa paluumuuttajan puolen vuosikymmenen takaa, kun ghanalaispuolustaja Gideon Baah liittyy seuraan. Honka kertoi Baah'n paluusta Twitter-tilillään torstaina.

Baah, 27, tuli Honkaan talvella 2013 ja pelasi yhden kauden ennen siirtoaan HJK:hon. HJK:ssa Baah voitti Suomen mestaruuden ja Suomen cupin kaudella 2014, ja siirtyi sitten talvella 2016 Yhdysvaltain MLS-sarjassa pelaavan New York Red Bullsin riveihin. Sieltä miehen tie vei kaikkiaan yhdeksän MLS-pelin jälkeen ensin Kazakstaniin ja sitten Valko-Venäjän pääsarjan Gomeliin.

Baah'n paluusta Honkaan kertoi ensimmäisenä Helsingin Sanomat. HS:n mukaan Honka etsii vielä ykköshyökkääjää, ja neuvottelee vielä viime kaudella 16 maalia tehneen Macoumba Kandjin kanssa.